Vist el Decret 2/2016, de 13 de gener, de creació, denominació i determinació de l'àmbit de competència dels departaments de l'Administració de la Generalitat de Catalunya, que atribueix al Departament de Cultura la competència en matèria d'equipaments culturals i de promoció, cooperació i difusió cultural;
Atès allò que disposen el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, els preceptes de caràcter basic de la Llei 38/2003, de 17 de novembre, general de subvencions i els del seu Reglament, aprovat per Reial decret 887/2006, de 21 de juliol;
En ús de les atribucions que em confereix la legislació vigent i, en concret, l'article 92.3 del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre,
S'aproven les bases que han de regir la concessió del Premi Teresa Rovira i Comas a la innovació a les biblioteques públiques, que consten en l'annex d'aquesta Ordre.
Aquesta Ordre entra en vigor el mateix dia de la seva publicació en el Diari Oficial de la Generalitat de Catalunya.
Contra aquesta Ordre o les bases es pot interposar recurs contenciós administratiu davant la Sala Contenciosa del Tribunal Superior de Justícia de Catalunya en el termini de dos mesos a comptar des de l'endemà de la seva publicació.
Barcelona, 14 de setembre de 2017
Bases reguladores del Premi Teresa Rovira i Comas a la innovació a les biblioteques públiques.
Aquestes bases tenen per objecte regular el Premi Teresa Rovira i Comas a la innovació a les biblioteques publiques, que té per objectiu contribuir al reconeixement públic d'aquelles biblioteques públiques de Catalunya que, durant l'any anterior a la concessió del premi, hagin dut a terme projectes innovadors i hagin creat o reforçat la seva imbricació en el territori a traves de la creació d'una xarxa social, amb la implicació de diversos agents.
Quant a la publicació d'aquestes bases i les convocatòries del premi, cal atenir-se a allò que estableix l'article 68.5 de l'Estatut d'autonomia de Catalunya i la normativa en matèria de subvencions.
Poden participar-hi les biblioteques públiques integrades en el Sistema de Lectura Pública de Catalunya que, individualment o conjuntament amb altres biblioteques del Sistema, hagin dut a terme projectes innovadors i de creació de xarxa social durant l'any anterior a la concessió del premi.
A efectes d'aquest premi, s'entén per biblioteca pública aquelles que tenen aquesta consideració d'acord amb allò establert en l'article 23 de la Llei 4/1993, de 18 de març, del Sistema Bibliotecari de Catalunya.
Les biblioteques han de formar part del Sistema de Lectura Pública de Catalunya, d'acord amb l'article 23 de la Llei 4/1993, de 18 de març, del Sistema Bibliotecari de Catalunya.
La sol·licitud del premi implica la cessió dels drets corresponents per a la difusió pública dels vídeos a què fa referència la base 5.2.c) per un termini de cinc anys, a través de qualsevol mitjà.
A aquest efecte, les persones que hi apareixen, si escau, han d'haver prestat el seu consentiment per a la difusió de la filmació.
La biblioteca o el grup de biblioteques guanyador rep com a premi un paquet d'activitats de celebració i de dinamització fet a mida per a la biblioteca.
Es concedeix un accèssit a la biblioteca o al grup de biblioteques finalista, que consisteix en cursos de formació del Col·legi Oficial de Bibliotecaris-Documentalistes de Catalunya.
Els premis són compatibles amb qualsevol subvenció o ajut que la biblioteca candidata obtingui o hagi obtingut amb relació al projecte presentat.
Es fa difusió de les biblioteques guanyadores des de les plataformes de comunicació del Servei de Biblioteques i en els mitjans de comunicació nacionals que determini el Departament de Cultura.
Les biblioteques candidates al premi han de presentar la sol·licitud d'acord amb el model normalitzat, que es pot obtenir al web de la Direcció General competent en matèria de biblioteques del Departament de Cultura http://www.gencat.cat/cultura o al web del Portal Tràmits gencat http://ovt.gencat.cat.
La documentació es pot presentar a la seu del Departament de Cultura (Rambla de Santa Mònica, 8, 08002 Barcelona), als registres generals del serveis territorials del Departament de Cultura o a qualsevol lloc dels que preveu l'article 16.4 de la Llei 39/2015, d'1 d'octubre, del procediment administratiu comú de les administracions públiques.
Els vídeos han de ser lliurats a través de la plataforma www.wetransfer.com, en alguns dels formats següents: wmv., avi. o mp4, tot indicant, en adjuntar el fitxer, el correu electrònic de la biblioteca remitent i, com a destinatari, [EMAIL]
En la sol·licitud, cal adjuntar-hi la documentació que s'indica a continuació:
a) Còpia del document d'identitat personal de la persona signant.
No cal aportar el document d'identitat si la persona sol·licitant autoritza l'òrgan instructor perquè consulti les dades corresponents.
Aquesta autorització s'ha de formalitzar en el formulari de sol·licitud.
b) Un document explicatiu del projecte i del context de la biblioteca per a la qual es proposa la concessió del premi, d'un màxim de 10 pàgines (amb lletra de 12 punts i a espai simple).
c) Un vídeo explicatiu, d'una durada màxima de 6 minuts i d'un màxim de 2GB.
El vídeo ha d'incloure, com a mínim, els continguts següents:
c.1) Presentació de la biblioteca (equip professional, trets distintius, estratègies, etc.).
c.2) Presentació del projecte realitzat durant l'any anterior al de la publicació de la convocatòria (descripció, sentit de les activitats realitzades, impacte, etc).
c.3) Avals del programa presentat per la biblioteca, com ara opinions d'especialistes i personatges rellevants, d'entitats, d'usuaris, etc.
d) En cas que la sol·licitud sigui d'un grup de biblioteques, document de nomenament de la persona representant o apoderada única del grup, d'acord amb l'article 5 de la Llei 39/2015, d'1 d'octubre, del procediment administratiu comú de les administracions públiques, amb poders suficients per sol·licitar el premi i dur a terme els tràmits corresponents.
En el formulari de sol·licitud, que figura al web, hi han de constar les declaracions i la memòria següents:
a) Declaració responsable de no estar sotmès a cap dels supòsits de prohibició per obtenir subvencions, d'acord amb l'article 13 de la Llei 38/2003, de 17 de novembre, general de subvencions.
b) Declaració responsable d'estar al corrent del compliment de les obligacions tributàries amb la Generalitat de Catalunya i amb l'Estat, així com de les obligacions amb la Seguretat Social.
c) En cas que es tingui una plantilla de 50 o més persones treballadores, declaració acreditativa del compliment de l'obligació que preveu l'article 38.1 de la Llei 13/1982, de 7 d'abril, d'integració social de minusvàlids, o el Reial decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva en favor dels treballadors amb discapacitat, d'acord amb allò que estableix l'article 92.5 del Text refós de la Llei de finances públiques de Catalunya.
d) En cas que es tingui una plantilla igual o superior a 25 persones, memòria que indiqui els mitjans que es fan servir, amb l'acord dels agents socials, per prevenir i detectar casos d'assetjament sexual i d'assetjament per raó de sexe, i per intervenir-hi als centres de treball, d'acord amb els articles 5 i 29 de la Llei 5/2008, de 24 d'abril, del dret de les dones a eradicar la violència masclista.
e) Quan es faci ús de qualsevol element susceptible de generar drets d'autor, una declaració que digui que es compleix allò que disposa la normativa sobre propietat intel·lectual.
f) Declaració en què es compromet a incloure el logotip del Departament de Cultura amb la menció del Premi atorgat en tots els elements informatius i publicitaris relacionats amb el projecte premiat, sempre que es facin amb posterioritat a la concessió del premi.
L'òrgan competent per a la tramitació i la gestió de les sol·licituds pot demanar tota la informació complementària que consideri necessària per avaluar les sol·licituds.
La presentació de les sol·licituds comporta l'acceptació de les bases de la convocatòria per part de les sol·licitants.
L'òrgan competent per a l'ordenació i la instrucció del procediment de concessió dels premis a què es refereixen aquestes bases és la persona titular de la Direcció General competent en matèria de biblioteques.
Si la sol·licitud no compleix els requisits establerts o no s'hi adjunten els documents esmentats, l'òrgan instructor ha de requerir la biblioteca sol·licitant perquè, en el termini de deu dies hàbits, esmeni els defectes o adjunti els documents corresponents, i indicar-li que si no ho fa es considerarà que desisteix de la sol·licitud.
—7 Avaluació de les sol·licituds
Les candidatures són avaluades per un jurat presidit per la persona titular del Servei competent en matèria de biblioteques i integrat per una persona en representació de la Federació de Municipis de Catalunya, una persona en representació de l'Associació Catalana de Municipis i Comarques, i cinc persones designades pel conseller competent en matèria de cultura entre professionals de l'àmbit de les biblioteques i de les lletres.
Les persones membres del jurat són designades en la Resolució de convocatòria del premi.
El jurat valora fins a un màxim de 10 punts les candidatures presentades, d'acord amb els criteris següents:
a) Les aportacions innovadores i originals ( 2 punts).
b) Els objectius perseguits i l'adequació del projecte per a la seva consecució (1,5 punts).
c) Els recursos invertits respecte dels resultats obtinguts (1,5 punt).
d) La capacitat del projecte per ser reproduït a altres municipis (1punt).
e) La implicació en el projecte dels diversos agents (1 punt).
f) El rol de la biblioteca com a agent cultural dinamitzador de l'entorn (1punt).
g) La continuïtat de les accions (1 punt).
h) L'originalitat del vídeo de presentació (1 punt).
L'atorgament del premi es fa per resolució de la persona titular del Departament de Cultura, d'acord amb el veredicte del jurat.
El jurat pot declarar desert el premi si cap candidatura no supera la valoració de 5 punts sobre 10, així com també fer mencions especials de les candidatures que destaquin per la seva qualitat.
La Resolució de concessió del premi es fa pública en la data que consta en la Resolució de convocatòria del premi.
La Resolució de concessió es comunica a traves de la seva publicació en el tauler d'anuncis electrònic de l'Administració de la Generalitat de Catalunya ( http://seu.gencat.cat/ca/informacio-publica.html ) i al tauler d'anuncis exposat a la seu de la Direcció General competent en matèria de biblioteques, en substitució de la notificació individual a les persones interessades.
Contra la resolució de l'atorgament del premi, que exhaureix la via administrativa, les persones interessades poden interposar recurs contenciós administratiu davant el Tribunal Superior de Justícia de Catalunya en el termini de dos mesos des de la notificació, o bé recurs de reposició davant el mateix òrgan que l'ha dictada en el termini d'un mes des de la publicació esmentada en l'apartat anterior.
El termini màxim per emetre resolució és de sis mesos a partir de la publicació de la convocatòria en el Diari Oficial de la Generalitat de Catalunya.
Un cop transcorregut aquest termini sense resolució expressa, la sol·licitud s'ha d'entendre desestimada per silenci administratiu.
La biblioteca guanyadora del premi ha de complir les obligacions següents:
a) Incloure el logotip del Departament de Cultura amb la menció del premi atorgat en tots els elements informatius i publicitaris relacionats amb el projecte premiat, sempre que es facin amb posterioritat a la concessió del premi.
b) Sotmetre's a les actuacions de comprovació del Departament de Cultura, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
c) Complir allò que estableix la Llei 17/2015, del 21 de juliol, d'igualtat efectiva de dones i homes.